**ANIZTASUNAREN TRATAERA**

Ikaskuntza-irakaskuntza prozesuak ikasleak, irakasleak eta edukiak osatzen duten hiruki didaktikoan oinarritzen dira. Dakigunez, irakaskuntza/ikaskuntza fenomeno guztiak hiru elementu hauen interakzioari esker gertatzen dira: irakaslea, ikaslea eta irakas/ikas-gai den objektua. Hiru elementu hauek oso dinamikoak dira eta ezaugarri ezberdin asko eta handiak izan ditzakete.

Ikasleen aniztasunari dagokionez, ezberdintasun andana topa ditzakegu gela batean: herri desberdinetako ikasleak;  maila sozio-kultural edo ekonomiko ezberdinetakoak; nahiz eta jatorri berdinekoak izan aurrezagutzetan, erabiltzen dituzten estrategietan, motibazioan duten desberdintasunak,.. Kurrikulua diseinatzeko unean, aniztasun zabal hau kontuan izan behar dugu eta honen bidez, ikasle guzti-guztiek guk aurreikusitako helburuak lortzen dituztela bermatu beharko dugu.

Erronka honi aurre egiten lagunduko digun tresnarik baliagarriena metodologia egoki baten aplikazioa izango da. Metodologia atalean azaldu den bezala, ez dago arrakasta bermatuko digun metodorik. Baina, badira ikasle guztien inklusioa errazten duten irizpideak. Metodo aktiboen aukeraketak, elkarlanaren garrantzia, estrategia eta ikas teknika jakinen erabilerak, jardueren aniztasunak, baliabideen aniztasunak … ikasle guztien integrazioa errazagoa eman dadin ahalbidetuko dute.

Gelako jardunak aurretik planifikazio eta doikuntzak behar ditu ikasle guztien hezkuntza-beharrei erantzuna emateko eta gelan ematen den ikaskuntza-irakaskuntzan haien partaidetza bermatzeko. Horrela ba, alde batetik, gela batean programazio ezberdinak egon beharko dira, behar bereziak dituzten ikasleen eskakizunei erantzuteko, eta bestetik, egokitzapen kurrikularra behar dutenak taldeko dinamikan eta bizitzan parte hartzeko baliabideak dituztela bermatu beharko da.

Gauzak honela, behar bereziak dituzten ikasleak oso kontuan izan behar ditugu diseinu kurrikularrak planifikatzean erabakiak hartzen ditugunean. Honek gelaren antolakuntza maila ezberdinak dakartza: lehenik eta behin, talde osoan lan egingo da ikasle guztientzat adostu ditugun helburuak lortzeko prestatutako jarduerak egiteko; bigarrenik, talde txikitan lan egin beharko da zenbait hezkuntza-beharrei erantzuteko eta azkenik, ikasle batekin bakarka lan egiteko aukera ere aurreikusi beharko da. Ikaskuntza-irakaskuntza eremu osoa, beraz, taldea osatzen duten ikasle guztiek egiten dute, irakasleekin eta elementu fisiko eta materialekin batera. Hori dela eta, kurrikuluaren garapen guztiak eremu osoa kontuan hartuz egingo dira (Brennan, 1988).